b'\n_START_ARTICLE_\nT\xc5\xa1uvassin kieli\n_START_SECTION_\nLevinneisyys ja puhujam\xc3\xa4\xc3\xa4r\xc3\xa4\n_START_PARAGRAPH_\nT\xc5\xa1uvassia puhutaan etup\xc3\xa4\xc3\xa4ss\xc3\xa4 Volgan ja Uralin alueella: T\xc5\xa1uvassiassa, Tatarstanissa, Ba\xc5\xa1kortostanissa, Uljanovskin, Samaran, Orenburgin ja Saratovin alueilla. T\xc5\xa1uvasseja on muuttanut paljon my\xc3\xb6s muille Ven\xc3\xa4j\xc3\xa4n alueille sek\xc3\xa4 entisen Neuvostoliiton tasavaltoihin._NEWLINE_Vuoden 1989 v\xc3\xa4est\xc3\xb6nlaskennan mukaan t\xc5\xa1uvassin puhujia oli Neuvostoliitossa 1\xc2\xa0506\xc2\xa0000 henke\xc3\xa4, joista 809\xc2\xa0000 T\xc5\xa1uvassiassa, 121\xc2\xa0000 Tatarstanissa, 101\xc2\xa0000 Ba\xc5\xa1kortostanissa, 96\xc2\xa0000 Uljanovskin, 94\xc2\xa0000 Samaran, 16\xc2\xa0000 Orenburgin ja 15\xc2\xa0000 Saratovin alueella. T\xc5\xa1uvassiassa asui 53,7\xc2\xa0% puhujien kokonaism\xc3\xa4\xc3\xa4r\xc3\xa4st\xc3\xa4._NEWLINE_Vuoden 2002 v\xc3\xa4est\xc3\xb6nlaskennan mukaan t\xc5\xa1uvassia puhui Ven\xc3\xa4j\xc3\xa4ll\xc3\xa4 1\xc2\xa0325\xc2\xa0000 henke\xc3\xa4, joista 797\xc2\xa0000 henke\xc3\xa4 (60,1\xc2\xa0% kaikista puhujista) T\xc5\xa1uvassiassa, 120\xc2\xa0000 Tatarstanissa ja 98\xc2\xa0000 Ba\xc5\xa1kortostanissa. (Lukuihin sis\xc3\xa4ltyv\xc3\xa4t my\xc3\xb6s t\xc5\xa1uvassia toisena tai vieraana kielen\xc3\xa4 puhuvat.)_NEWLINE_Vuonna 1989 Ven\xc3\xa4j\xc3\xa4n t\xc5\xa1uvasseista 77,5\xc2\xa0% puhui t\xc5\xa1uvassia \xc3\xa4idinkielen\xc3\xa4\xc3\xa4n ja 4,5\xc2\xa0% toisena kielen\xc3\xa4. Vuonna 2002 76,5\xc2\xa0% t\xc5\xa1uvasseista osasi t\xc5\xa1uvassia. Kansallisuudeltaan t\xc5\xa1uvasseista 96,8\xc2\xa0% osaa ven\xc3\xa4j\xc3\xa4\xc3\xa4 (88,1\xc2\xa0% vuonna 1989). T\xc5\xa1uvassian v\xc3\xa4est\xc3\xb6st\xc3\xa4 60,7\xc2\xa0% osaa t\xc5\xa1uvassia ja 98,8\xc2\xa0% ven\xc3\xa4j\xc3\xa4\xc3\xa4._NEWLINE_Vuoden 2010 v\xc3\xa4est\xc3\xb6nlaskennan mukaan Ven\xc3\xa4j\xc3\xa4ll\xc3\xa4 on 1\xc2\xa0043\xc2\xa0000 t\xc5\xa1uvassin puhujaa.\n_START_SECTION_\nHistoria ja murteet\n_START_PARAGRAPH_\nT\xc5\xa1uvassin kieli kuuluu turkkilaisten kielten bolgaarialaiseen ryhm\xc3\xa4\xc3\xa4n, johon luetaan my\xc3\xb6s muinaiset Volgan bolgaarien ja kasaarien kielet. T\xc5\xa1uvassit muodostivat osan Volgan Bolgarian v\xc3\xa4est\xc3\xb6st\xc3\xa4 ja t\xc5\xa1uvassin kielen katsotaan kehittyneen bolgaarin kielen pohjalta. Pitk\xc3\xa4aikaiset kontaktit iranilaisten, suomalais-ugrilaisten ja ven\xc3\xa4j\xc3\xa4n kielen kanssa ovat vaikuttaneet huomattavasti sen rakenteeseen. Vanhakantaisten piirteidens\xc3\xa4 ja vieraan vaikutuksen takia se eroaa jyrk\xc3\xa4sti muista turkkilaisista kielist\xc3\xa4._NEWLINE_Kieli jakautuu kahteen p\xc3\xa4\xc3\xa4murteeseen: laaksomurteeseen ja yl\xc3\xa4murteeseen, joiden v\xc3\xa4lill\xc3\xa4 on melko laaja siirtym\xc3\xa4murteiden alue. Laaksomurretta puhutaan T\xc5\xa1uvassian etel\xc3\xa4osassa ja yl\xc3\xa4murretta pohjoisosassa. Murteiden v\xc3\xa4lill\xc3\xa4 on \xc3\xa4\xc3\xa4nteellisi\xc3\xa4 ja kieliopillisia eroja, jotka eiv\xc3\xa4t kuitenkaan vaikeuta niiden keskin\xc3\xa4ist\xc3\xa4 ymm\xc3\xa4rrett\xc3\xa4vyytt\xc3\xa4. Sanaston erot selittyv\xc3\xa4t ven\xc3\xa4j\xc3\xa4n ja marin kielen vaikutuksella yl\xc3\xa4murteeseen ja tataarin vaikutuksella laaksomurteeseen.\n_START_SECTION_\nNykytilanne\n_START_PARAGRAPH_\nVuonna 1990 T\xc5\xa1uvassiassa hyv\xc3\xa4ksyttiin kielilaki, joka antaa t\xc5\xa1uvassille virallisen kielen aseman ven\xc3\xa4j\xc3\xa4n kielen rinnalla. Nykyisin t\xc5\xa1uvassia k\xc3\xa4ytet\xc3\xa4\xc3\xa4n opetuskielen\xc3\xa4 maaseudun kouluissa 5. luokkaan saakka. Muissa oppilaitoksissa sit\xc3\xa4 opetetaan oppiaineena. T\xc5\xa1uvassinkielist\xc3\xa4 opetusta annetaan my\xc3\xb6s Tatarstanissa, Ba\xc5\xa1kortostanissa ja Uljanovskin alueella. Mari Eliss\xc3\xa4, Penzan, Orenburgin ja Kemerovon alueilla kielt\xc3\xa4 opetetaan aineena._NEWLINE_T\xc5\xa1uvassiksi julkaistaan oppikirjoja, kauno- ja lastenkirjallisuutta sek\xc3\xa4 tietokirjallisuutta. Sill\xc3\xa4 ilmestyy parikymment\xc3\xa4 sanomalehte\xc3\xa4 ja useita aikakauslehti\xc3\xa4. Kielt\xc3\xa4 k\xc3\xa4ytet\xc3\xa4\xc3\xa4n my\xc3\xb6s radiossa ja televisiossa. T\xc5\xa1eboksaryssa toimii kolme t\xc5\xa1uvassinkielist\xc3\xa4 teatteria. Viime vuosina t\xc5\xa1uvassinkielisi\xc3\xa4 lehti\xc3\xa4 on alkanut ilmesty\xc3\xa4 my\xc3\xb6s Tatarstanissa, Ba\xc5\xa1kortostanissa ja Uljanovskin alueella, ja t\xc5\xa1uvassien kulttuurikeskuksia toimii eri puolilla Ven\xc3\xa4j\xc3\xa4\xc3\xa4._NEWLINE_Kielen k\xc3\xa4ytt\xc3\xb6alan laajentamista vaikeuttaa t\xc5\xa1uvassien asuinalueiden hajanaisuus ja ven\xc3\xa4j\xc3\xa4n kielen dominoiva asema kaikilla julkisen el\xc3\xa4m\xc3\xa4n alueilla. Suuren puhujam\xc3\xa4\xc3\xa4r\xc3\xa4n, enemmist\xc3\xb6kansallisuuden aseman (t\xc5\xa1uvassit muodostavat 67,7\xc2\xa0% T\xc5\xa1uvassian v\xc3\xa4est\xc3\xb6st\xc3\xa4) ja kielen aktiivisen k\xc3\xa4yt\xc3\xb6n perusteella t\xc5\xa1uvassin kielt\xc3\xa4 voidaan kuitenkin pit\xc3\xa4\xc3\xa4 varsin elinvoimaisena.'